《梦中咏醉人》
宋代·苏辙

城中醉人舞连臂，城外醉人相枕睡。
此人心中未必空，暂尔颓然似无事。
我生从来不解饮，终日腾腾少忧累。
昔年曾见乐全翁，自说少年饮都市。
一时同饮石与刘，不论升斗俱不醉。
楼中日夜狂歌呼，钱尽酒空姑且止。
都人疑是神仙人，谁谓两人皆醉死。
此翁年老不复饮，面光如玉心如水。
我今在家同出家，万法过前心不起。
此翁已死谁与言，欲言已似前生记。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。